## La Direcció General de Formació Professional celebra amb gran participació la primera edició del Campionat Nacional AWS GameDay 2025

*** Es tracta d’una iniciativa pionera a Espanya que impulsa el talent digital i les competències *cloud* entre l’alumnat de Formació Professional
* Un total de vint equips es disputen la victòria en la fase final que se celebra este dijous en el CIPFP Ausiàs March de València**

La Direcció General de Formació Professional de la Conselleria d’Educació, Cultura i Universitats, juntament amb Amazon Web Services (AWS) i amb el patrocini de SpeedyRails, ha celebrat amb una gran acceptació la primera edició del Campionat Nacional AWS GameDay 2025.

Es tracta d’una iniciativa pionera a Espanya que impulsa el talent digital i les competències *cloud* entre l’alumnat de Formació Professional i s’emmarca en l’estratègia de modernització de la Formació Professional.

El projecte s’alinea amb iniciatives internacionals com l’Aliança Tech d’AWS a Espanya, una coalició d’empreses, governs i institucions educatives destinada a connectar l’educació tecnològica amb les necessitats reals del mercat laboral i afavorir l’ocupabilitat de l’alumnat.

La fase prèvia del campionat, desenrotllada en línia, ha superat totes les expectatives de participació. Concretament, quasi 100 equips, integrats per vora 400 estudiants i els seus mentors, han competit representant la Comunitat Valenciana, Aragó, Catalunya, País Basc, Regió de Múrcia, Ceuta i Cantàbria.

Després d’esta fase classificatòria, vint equips han aconseguit la seua plaça per a la gran final presencial que se celebra este dijous, 18 de desembre, en el CIPFP Ausiàs March de València.

Els finalistes s’enfrontaran a un desafiament més complet, dissenyat per a reflectir situacions reals que viuen les empreses que treballen amb tecnologia en el núvol.

L’esdeveniment conclourà amb l’entrega de certificats, els reconeixements oficials i la proclamació de l’equip guanyador del campionat.

**Una competició per a acostar el núvol als estudiants**

El Campionat Nacional AWS GameDay 2025 està plantejat com una experiència pràctica en la qual els equips s’enfronten a diferents reptes inspirats en situacions reals que ocorren en empreses que treballen amb tecnologia en el núvol.

AWS GameDay és una activitat similar a una *escape room* tecnològica. Els equips reben un entorn digital ja preparat i han de resoldre diferents proves relacionades amb el seu funcionament. Cada prova superada suma punts i els ajuda a avançar en la història plantejada.

Encara que les proves es basen en tecnologia *cloud* avançada, l’objectiu principal és que els estudiants aprenguen a treballar en equip, a analitzar problemes, a prendre decisions i a adaptar-se ràpidament a situacions noves, igual que en un entorn professional real.

Tots els detalls del campionat estan disponibles en [gameday2025.com](https://gameday2025.com/) Campionat Nacional AWS GameDay 2025.

Fecha: 17/12/2025